Ljudi mogu izabrati da ostanu mladi i zdravi dok stare
To je temaljna ideja iza knjige Mylesa Schneidera "To Be or Not to Be Healthy," "Biti ili ne biti zdrav," u kojoj on potiče čitatelje d
Ljudi mogu izabrati da ostanu mladi i zdravi dok stare - to je temeljna ideja iza knjige Mylesa Schneidera "To Be or Not to Be Healthy". On potiče svoje čitatelje da žive u skladu sa šest navada zdravlja. Knjigu "Biti ili ne biti zdrav" inspiriralo je vlastito iskustvo Mylesa Schneidera. Evo što on o tome kaže: "Prije skoro 11 godina, bio sam star 55 godina. Naglašavam riječ 'star'. Imao sam probleme s leđima i s vratom. Počeli su mi još u tridesetim godinama, pogoršali se u četrdesetima i, dok sam dostigao 55, stalno me negdje nešto boljelo. Tada mi je jedan prijatelj iznio neke ideje i koncepte. Počeo sam se bolje osjećati i sada, da kucnem u drvo, osjećam se bolje nego onda. Sada mogu mirno reći da sam 66 godina mlad." Kada je Schneider, po struci podijatar, bolje razmislio o vlastitom stilu života, postalo mu je jasno - kaže - da ono što mu je trebalo nije bio medicinski tretman: "Mislim da velik broj ljudi ne shvaća da mnogo toga mogu sami učiniti da si pomognu. Ne trebate se osjećati 'staro' dok starite, niti onako staro kako vam se to čini. Ne trebate stariti tako brzo kao što vam je bilo rečeno da se stari. Istina je da cijela ta stvar nema veze s liječnicima, pomadama, eliksirima, lijekovima, ni kirurškim procedurama. To ima veze s jednostavnim odlukama i izborima koje činite doslovce svakoga dana svog života." On kaže da su mnogi ljudi odgovornost za svoje zdravlje prebacili na sustav zdravstvene skrbi. Oni očekuju da njihovi liječnici izmisle čudo od kojeg će se bolje osjećati bez obzira što sami sebi čine. Umjesto toga, kaže Schneider, ljudi moraju preuzeti kontrolu nad svojim vlastitim životima i živjeti prema šest zdravih navada koje je on naveo u knjizi Biti ili Ne biti zdrav. Broj jedan je ispravna prehrana: "To počinje s tri dobra obroka dnevno, koji imaju ispravno međusobno uravnotežene ugljikohidrate, bjelančevine i masti, te dva mala obroka između njih, da se nešto prezalogaji. Web stranica mypyramid.gov američke vlade nevjerojatno je koristan izvor informacija u tu svrhu." Sljedeće tri zdrave navade isto bi nam trebale biti poznate: piti dovoljno čiste vode, spavati dovoljno i redovito upražnjavati tjelovježbu. Pozabaviti se svojim stresom također je jedna važna navika koju treba steknuti, kaže Schneider. Za to on predlaže, između ostalog, meditaciju. A, zato što našim organizmima treba kisik, Schneider na svoj popis zdravih navada stavlja i - udisanje čistog zraka. To zahtijeva smanjenje zagađenja zraka, posebice u zatvorenim prostorijama: "Želite osigurati da vam u stanu ili kući nema plijesni ... onih koje se ne vide golim okom. Pokušajte koristiti prirodna sredstva za čišćenje ako ih možete pribaviti. Ako imate grijanje ili hlađenje kod kojega zrak cirkulira, onda neka cirkulira što manje, jer se u raznim cijevima nakuplja prljavšina koja se u još manjim česticama vraća u stambene prostorije, odnosno u zrak koji udišete." Myles Schneider kaže da, s obzirom da smo mi robovi navika, lako je zdrave navike učiniti dijelom svog svakodnevnog života. To će nam, ističe, pomoći i u prevenciji bolesti, od obične prehlade, pa do svinjske gripe.